**Csongrád Város Polgármesterétől**

Száma: 01-612-11/2017.

**TÁJÉKOZTATÓ**

**Csongrád Város Önkormányzata Képviselő-testületének**

**2017. november 23-i ülésére**

**az elmúlt képviselő-testületi ülés óta végzett munkáról**

Csongrád Város Önkormányzata és Szervei Szervezeti és Működési Szabályzatáról szóló 14/2011. (IV. 29.) önkormányzati rendelet 34. §. /6/ bekezdése alapján az alábbiakról tájékoztatom a Tisztelt Képviselő-testületet:

* **2017. október 27-én**
* megtekintettük a Csemegi Károly utcai lakások felújítási munkáit.
* a TOP 2.1.2-15-CS1-2016-00002 azonosító számú zöld város projekt szemléletformáló rendezvényén Cseri Gábor alpolgármester úr vett részt.
* **Október 30-án** a Mars Magyarország Kft-nél tárgyaltunk dr. Somogyi Árpád úrral, a Bokrosi Részönkormányzat elnökével.
* **Október 31-én** Halottak napja alkalmából megemlékezést tartottunk az I. és II. világháborús emlékműveknél majd a temetőben a magyar hősi halottak emlékműveinél.
* **November 2-3-án szabadságomat töltöttem.**
* **November 6-án**
* Máté Bence természetfotós „Életútkeresés” című előadásán mondtam köszöntőt Váradi Gábornéval, a Csongrád és Térsége Általános Iskolák igazgatójával.
* Máté Attila képviselő úrral az Apponyi utcai I. sz. Idősek Klubjában tettünk látogatást.
* **November 7-én**
* a Hódmezővásárhelyi Széchenyi Programiroda Nonprofit Kft. új megbízott tanácsadójával Kiss Krisztinával egyeztettük az eddig benyújtott önkormányzati pályázatokat, illetve egy közeli lehetséges vállalkozói lakossági fórum megtartásáról egyeztettünk.
* részt vettem a Sodrásban – Tanulmányok Dr. Szűcs Judit köszöntésére című néprajzi tanulmánykötet bemutatóján a Tari László Múzeumban.
* **November 8-án** Budapesten az Első Magyar Önkormányzati Vagyon- és Adósságkezelő Kft-nél egyeztettem a már elnyert EFOP 1.5.3-16-2017-00001 és 3.9.2-16-2017-00005 azonosító számú pályázatról, melyre összesen 917 millió Ft-ot nyertünk.
* **November 9-én**
* lakossági fogadóórát tartottam.
* a Településképi Arculati Kézikönyvének és Településképi Rendeletének készítésével kapcsolatos előzetes tájékoztatásról lakossági fórumot hívtunk össze.
* **November 10-én**
* Csongrád-Csanytelek Ivóvízminőség-javító projekt kapcsán ismételten személyes egyeztetést tartottunk a projektben érintettekkel.
* a Csongrádi Rendőrkapitányság éves Járási Közbiztonsági Egyeztető Fórumán vettem részt.
* A Csongrádi Óvodák Igazgatósága és a Csongrádi Művelődési Központ „Márton napi vigadalom” címmel szervezett rendezvényt a Kossuth térre.
* Nádas Alexandra Barcsay-díjas grafikus- és festőművész alkotásaiból nyílt kiállítás, melyen köszöntőt mondtam. A kiállítást dr. Bari Ferenc egyetem tanár, Csongrád város díszpolgára nyitotta meg.
* **November 11-én** a Márton napi Újbor Fesztivál résztvevőit köszöntöttem.
* **November 12-én** a Kabbala Hagyományőrző Egyesület meghívására Cseri Gábor alpolgármester úrral részt vettünk a „Menyasszonytánc” című musical előadáson a Művelődési Központ Dísztermében.
* **November 13-án**
* a Piroskavárosi Szociális és Rehabilitációs Foglalkoztató Nonprofit Kft. telephely bővítése érdekében bejárást tartott a gazdasági társaság Felügyelő Bizottsága a Kereszt tér 1. szám alatt (Gyógypedagógiai Iskola) kialakítandó telephelyen.
* Biatovszki László szakaszmérnök úrral és helyettesével Dési Gábor úrral (ATIVIZIG Csongrádi Szakaszmérnöksége) folytattam megbeszélést a Baross Gábor rakpart mellett húzódó csapadékvíz hálózat üzemelési kérdéseiről.
* Szociális Munka Napja alkalmából átadásra került a Szociális Díj kitüntető cím. Az elismerést az idei évben Kókai Mária, a Piroskavárosi Szociális Család- és Gyermekjóléti Intézmény gazdasági ügyintézője kapta, valamint a szociális területen kimagasló munkát végző dolgozóknak polgármesteri dicséreteket adtam át.
* **November 14-én**
* Zöld város projekt keretében megvalósuló játszóterek felújítási kivitelezési munkáinak 30%-os teljesítésével kapcsolatban helyszíni bejárást tartottunk.
* a Pénzügyi és Városfejlesztési Bizottság rendkívüli ülésén hallgattuk meg a Városellátó Intézmény igazgatói állására pályázókat.
* **November 16-án** a Magyar Nyelv Napja alkalmából az Anyanyelvi pályázat díjait adtuk át Fábiánné Dr. Szenczi Ibolya, a Távlat Közhasznú Egyesület elnökével.
* **November 17-én** fennállásának 90. évfordulóját ünnepelte a Bársony István Mezőgazdasági Szakgimnázium, Szakközépiskola és Kollégium, melyen köszöntő beszédet mondtam.
* **November 18-án**
* Fábián György képviselő úrral lengyelországi testvértelepülésünkre utaztunk, a Belchatówban megrendezett nemzetközi futóversenyre. A sportrendezvényen 3 fő csongrádi versenyző mellett közel 2000 sportoló vett részt.
* László Imre Emléknap rendezvényén Cseri Gábor alpolgármester úr mondott köszöntőt.
* Alpolgármester Úr vett részt a Silver TSE 25 éves jubileumi báli eseményén.
* **November 20-án** a Magyar Vöröskereszt Csongrád Területi Szervezetének és a Csongrád Megyei Dr. Bugyi István Kórház Vérellátó Osztályának ünnepi rendezvényén Cseri Gábor alpolgármester úr köszöntötte a jubiláló csongrádi véradókat.

Csongrád, 2017. november 21.

 Bedő Tamás

 polgármester